ไฟแนนซ์ทูเดย์
โดย...ช.ชดา
2 ส.ค. 2559

โดย...ช.ชดา 
ปีนี้หน่วยงานตั้งใหม่ Global Markets หน่วยงานที่ดูแลธุรกิจตลาดทุนโลกของธนาคารกรุงไทย มีกำไรด้านตลาดเงิน ตราสารหนี้ และอัตราแลกเปลี่ยนโตอื้อซ่า สูงกว่าคู่แข่งที่เป็นแบงก์ใหญ่เหมือนกัน เดอะต่อ วรภัค ธันยาวงษ์ ยกให้เป็นผลงานของ ผยง ศรีวณิช รองกรรมการผู้จัดการใหญ่ที่ดูแลฝ่ายนี้
สมชาย พูลสวัสดิ์ อธิบดีกรมสรรพสามิต  ลาออกจากการเป็นกรรมการธนาคาร กรรมการบริหาร และกรรมการบรรษัทภิบาลและความรับผิดชอบต่อสังคม ธนาคารกรุงไทย มีผลตั้งแต่วันที่ 1 ส.ค.นี้ ซึ่งบอร์ดแบงก์อนุมัติตั้งแต่การประชุมเมื่อวันที่ 27 ก.ค.ที่ผ่านมา
โครงการจัดตั้งสำนักงานกำกับธุรกิจที่ไม่ใช่สถาบันการเงิน หรือนันแบงก์ เพื่อกำกับสหกรณ์ออมทรัพย์ การให้ บริการสินเชื่อบุคคล นาโนไฟแนนซ์ และพิโคไฟแนนซ์ ที่จะเกิดขึ้นในอนาคต รวมถึงการให้บริการทางการเงินใหม่ของนันแบงก์ทั้งหมดของกระทรวงการคลัง ขณะนี้ยังไม่มีความคืบหน้าเพราะจะต้องร่างกฎหมายใหม่ขึ้นมาดูแล ซึ่งจะต้องใช้เวลาพอสมควร ซึ่ง อภิศักดิ์ ตันติวรวงศ์ รมว.คลัง ยืนยันว่าจะทำให้เสร็จภายในรัฐบาลชุดนี้อย่างแน่นอน ไม่อาจปล่อยให้เป็นระเบิดลูกใหม่เศรษฐกิจในอนาคต
หลังจากแบงก์กสิกรไทยรัดเข็มขัดทำให้ข่าวความเคลื่อนไหวโปรโมชั่นบัตรเครดิตและสินเชื่อบุคคลธนาคารกสิกรไทยซบเซาไปบ้าง แต่ซูเปอร์มด ปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย ช่วยประหยัดงบให้โดยใช้เฟซบุ๊กส่วนตัวแจ้งโปรดีๆ ให้แฟนคลับรับทราบแทน อยากรู้ว่ามีอะไรดีต้องตามฟอลโลกันเอาเอง